Il
sassinament di trê militantis dal PKK (Partît dai Lavoradôrs dal
Kurdistan) a Parîs vie pe gnot jenfri i 9 e i 10 di Zenâr al à
jevât la indignazion plui totâl des comunitâts curdis sparniçadis
ator pe Europe, ma presintis massime in Gjermanie e in France. A
pierdi la vite intal atac a son stadis Sakine Cansiz, cofondadore dal
PKK, Fidan Doğan, rapresentante dal Congrès Nazionâl dal
Kurdistan, e Leyla Söylemez, zovine ativiste dal moviment. Lis trê
a son stadis sassinadis a colps di revolvar cun modalitâts che a son
stadis definidis chês di une vere e proprie esecuzion. Intes
zornadis seguitivis manifestazions si son davueltis in diviers paîs
europeans par pandi la rabie, il dolôr ma ancje la determinazion dai
curdis a lâ indenant inte lôr lote. Lis autoritâts francesis, a
tacâ dal president François Hollande, a àn fevelât di crimin
oribil e a àn sigurât che a fasaran di dut par scuvierzi i siei
responsabii. Framieç de comunitât curde e par diviers osservadôrs
internazionâi la ipotesi judicade plui probabile e je chê di un
atac metût in at par sabotâ lis tratativis di pâs che une part des
autoritâts turchis e sarès daûr a imbastî cul PKK.
Font:
La Monde, 10/01/13; The Guardian, 10/01/13
mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn